อัดกองทุนหมู่บ้าน7หมื่นล. ปูพรมทั่วประเทศใน3เดือน
รัฐบาลเร่งอัดงบ 7 หมื่นล้านบาท ลงกองทุนหมู่บ้าน-เอสเอ็มแอล ใน 3 เดือน
19 พ.ย. 2555

รัฐบาลเร่งอัดงบ 7 หมื่นล้านบาท ลงกองทุนหมู่บ้าน-เอสเอ็มแอล ใน 3 เดือน 
นายวราเทพ รัตนากร รัฐมนตรีประจำสำนักนายกรัฐมนตรี เปิดเผยว่า ได้รับมอบหมายให้กำกับดูแลสำนักงานกองทุนหมู่บ้านและชุมชนเมืองแห่งชาติ (สทบ.) และ น.ส.ยิ่งลักษณ์ ชินวัตร นายกฯ สั่งการให้ 




สทบ.เร่งรัดการจัดสรรเงินเพิ่มทุนกองทุนหมู่บ้านและเงินเอสเอ็มแอลลงสู่พื้นที่ โดยคาดว่าจะจัดสรรให้แล้วเสร็จใน 3 เดือน 
ทั้งนี้ เงินเพิ่มทุนกองทุนหมู่บ้าน บ้านละ 1 ล้านบาท หลังจากนายกฯ โอนเงินล็อตแรกไปแล้ว 2.3 หมื่นล้านบาท ให้ 2.3 หมื่นกองทุน จาก 7.9 หมื่นกองทุน ส่วนที่เหลืออีก 5.6 หมื่นล้านบาท จะเร่งรัดจัดสรรงบลงหมู่บ้าน 3 เดือน แต่คาดว่าคงจัดสรรเงินลงไม่ได้ทั้ง 100% เพราะบางหมู่บ้านมีปัญหา เช่น ไม่ผ่านเกณฑ์ประเมินและยังไม่เป็นนิติบุคคล
นายวราเทพ ระบุว่า การดำเนินนโยบายกองทุนหมู่บ้านในภาพรวมประสบความสำเร็จ เพื่อสามารถเป็นแหล่งทุนให้สมาชิกกองทุนได้ไม่น้อยกว่า 2 ล้านคนต่อปี และทำให้เศรษฐกิจในพื้นที่หมุนเวียน ซึ่งจะเป็นการกระตุ้นเศรษฐกิจไปในตัว ขณะที่หนี้เสียของกองทุนมีประมาณ 10% เท่านั้น ปัจจุบันได้โอนเงินให้ชุมชนแล้ว 50% ของชุมชนทั่วประเทศ 8.63 หมื่นชุมชน